รวบหนุ่มเดินยา คาป้ายรถเมล์รามอินทรา38 ค้นบ้านเจออีก ยึด 6.4 หมื่นเม็ด
ชุดสืบสวนกองบังคับการตำรวจนครบาล 3 จับกุมหนุ่มเดินยาเสพติดหน้าปากซอยรามอินทรา 38 ก่อนพาค้นบ้านพักเจอของกลางเพียบ ยาบ้า 64,000 เม็ด ไอซ์อีก 1.3 กิโลกรัม สารภาพได้รับค่าจ้างเที่ยวละ 1 หมื่นบาท และจัดส่งยาให้ลูกค้าเดือนละ 5 ครั้ง ส่วนเงินที่ได้มาใช้เที่ยวเตร่ หายาเคเสพ,เมื่อเวลา 10.30 น. วันที่ 7 ต.ค. 2559 พล.ต.ต.ดร.ชัยพร พานิชอัตรา รรท.รอง ผบช.น. พร้อมด้วย พล.ต.ต.สมนึก น้อยคง รรท.ผบก.น.3 พ.ต.อ.อำนาจ อินทรประสาท รอง ผบก.น.3 พ.ต.ท.สุรพล ก้อมน้อย รอง ผกก.สส.สน.มีนบุรี หัวหน้าชุด ชปส.บก.น.3 และเจ้าหน้าที่ชุด ชปส.บก.น.3 ร่วมกันจับกุมตัว นายอานันท์ หรือ บาส เลาะพึ่ง อายุ 20 ปี อยู่บ้านเลขที่ 8 ซอยรามอินทรา 36 แขวงท่าแร้ง เขตบางเขน กรุงเทพฯ พร้อมของกลาง ยาบ้าประมาณ 64,000 เม็ด ยาไอซ์น้ำหนักประมาณ 1.3 กก. โดยสามารถจับกุมได้บริเวณป้ายรถประจำทางหน้าปากซอยรามอินทรา 36 ถนนรามอินทรา แขวงท่าแร้ง เขตบางเขน กทม. เมื่อเวลา 16.00 น. วันที่ 6 ต.ค.ที่ผ่านมา,พล.ต.ต.ดร.ชัยพร กล่าวว่า การจับกุมดังกล่าวสืบเนื่องจากเจ้าหน้าที่ตำรวจชุดจับกุม ได้รับแจ้งจากสายลับว่าสามารถติดต่อล่อซื้อยาบ้าจำนวน 1 มัด ประมาณ 2,000 เม็ด จากนายอานันท์ได้ โดยมีการนัดส่งยาบ้ากันที่บริเวณป้ายรถเมล์หน้าปากซอยรามอินทรา 38 เจ้าหน้าที่จึงจัดกำลังไปตรวจสอบ พบชายลักษณะตรงตามที่สายลับรายงานมายืนอยู่บริเวณป้ายรถเมล์ดังกล่าว เจ้าหน้าที่จึงแสดงตัวและขอตรวจค้นพบยาบ้าจำนวน 1 มัด (2,000 เม็ด) อยู่ภายในถุงกระดาษสีน้ำตาลที่ถือมา ก่อนจะทำการขยายผลไปตรวจค้นบ้านพักซอยรามอินทรา 36 พบกระเป๋าสะพายข้างขนาดใหญ่สีดำ ภายในมียาบ้าจำนวน 31 มัด (62,000 เม็ด) ถูกบรรจุด้วยถุงพลาสติกสีดำมัดรวมกันด้วยหนังยางห่อด้วยกระดาษสีเหลือง ยาไอซ์น้ำหนัก 1.3 กิโลกรัม บรรจุอยู่ในถุงพลาสติกใส จำนวน 3 ถุง รวม 300 กรัม และบรรจุอยู่ในถุงพลากสติกห่อด้วยกระดาษสีเหลืองจำนวน 1 ห่อ (น้ำหนัก 1 กก.) ซุกอยู่ใต้ที่นอนในห้องนอนผู้ต้องหา เจ้าหน้าที่จึงทำการตรวจยึดไว้เป็นของกลางก่อนนำตัวมาสอบสวนที่ บก.น.3,จากการสอบสวน นายอานันท์ ให้การรับสารภาพว่า ตนไม่ได้เรียนหนังสือ และไม่ได้ประกอบอาชีพใดๆ ตนรับยาบ้าและยาไอซ์ดังกล่าวมาจากนายนุ และนายเกอร์ ซึ่งติดต่อกันผ่านทางโทรศัพท์และจะนัดหมายส่งบริเวณใกล้เคียงบ้านของตน เช่น ใต้ทางด่วนฉลองรัช หรือตามป้ายรถประจำทาง แต่ส่วนใหญ่จะส่งบริเวณป้ายรถประจำทางหน้าปากซอยรามอินทรา 36 เมื่อ นายนุ หรือนายเกอร์ติดต่อมา ตนก็จะปั่นจักรยานออกไปรับของ ซึ่งของส่วนใหญ่จะถูกใส่ไว้ในกระเป๋าสะพายข้าง หรือใส่กล่องกระดาษไว้ หลังจากนั้นจะนำยาเสพติดที่ได้มาพักไว้ภายในบ้าน และรอลูกค้าติดต่อมาก่อนจะนำของออกไปส่งตามจุดต่างๆ ซึ่งตนจะได้ค่าจ้างครั้งละ 10,000 บาท โดยจะมีการโอนเงินผ่านทางธนาคาร ซึ่งจะมีการส่งยาเสพติดเดือนละ 5 ครั้ง โดยแต่ละครั้งจำนวนยาที่รับมาจะไม่เท่ากัน ส่วนเงินค่าจ้างที่ได้รับมาจะนำไปซื้อยาเคมาเสพ และใช้เที่ยวเตร่,พล.ต.ต.ดร.ชัยพร กล่าวอีกว่า ที่ตนต้องลงมานำชี้จุดที่ซ่อนยาเสพติดบริเวณป้ายรถประจำทางหน้าปากซอยรามอินทรา 36 และภายในบ้านพักซอยรามอินทรา 36 แขวงท้าแร้ง เขตบางเขน กทม. และซักถามผู้ต้องหาด้วยตัวเองนั้น เนื่องจากได้รับมอบหมายมาจากผู้บัญชาการให้เน้นเรื่องการป้องกันและปราบปรามยาเสพติดในท้องที่ บช.น. หากเป็นผู้ค้ารายสำคัญ ตนจำเป็นต้องลงพื้นที่เองทุกคดีเพื่อเพิ่มความมั่นใจให้ชุดปราบปรามยาเสพติดว่า เราเอาจริงที่จะปราบปรามยาเสพติดให้หมดไป เบื้องต้น เจ้าหน้าที่แจ้งข้อหามียาเสพติดให้โทษประเภท 1 (ยาบ้าและยาไอซ์) ไว้ในครอบครองเพื่อจำหน่ายโดยผิดกฎหมาย ก่อนนำตัวส่งพนักงานสอบสวน สน.โครกคราม ดำเนินคดีตามกฎหมายต่อไป.
ชุดสืบสวนกองบังคับการตำรวจนครบาล 3 จับกุมหนุ่มเดินยาเสพติดหน้าปากซอยรามอินทรา 38 ก่อนพาค้นบ้านพักเจอของกลางเพียบ ยาบ้า 64,000 เม็ด ไอซ์อีก 1.3 กิโลกรัม สารภาพได้รับค่าจ้างเที่ยวละ 1 หมื่นบาท
จับยาบ้า,ยาเสพติด,หนุ่มเดินยา,ป้ายรถเมล์,รามอินทรา38,ยาบ้า,ยาไอซ์,บก.น.3